“กทม.” ประสานโรงแรม-รพ.เอกชน เปิด hospitel รับผู้ป่วยโควิดสีเขียวกว่า 4 พันเตียง
“กทม.” ประสานโรงแรม-รพ.เอกชน เปิด hospitel รับผู้ป่วยโควิดสีเขียวกว่า 4 พันเตียง พร้อมจัดหารองรับผู้ป่วยโควิดผู้ป่วยสีเหลือง 490 เตียง และผู้ป่วยสีแดง 111 เตียง
“กทม.” ประสานโรงแรม-รพ.เอกชน เปิด hospitel รับผู้ป่วยโควิดสีเขียวกว่า 4 พันเตียง พร้อมจัดโรงพยาบาลรองรับผู้ป่วยโควิด “สีเหลือง-สีแดง” กว่า 500 เตียง
29 มิ.ย. 2564

พล.ต.อ.อัศวิน ขวัญเมือง ผู้ว่าราชการกรุงเทพมหานคร เป็นประธานการประชุมการบริหารจัดการเตียงสำหรับรองรับผู้ป่วยโควิด-19 ในพื้นที่กรุงเทพฯ โดยระบุว่า จากสถานการณ์การแพร่ระบาดของโควิด-19 ที่ขยายวงกว้าง และมีผู้ติดเชื้อเพิ่มขึ้นเป็นจำนวนมากในพื้นที่กทม.
ดังนั้น เพื่อเพิ่มศักยภาพการดูแลรักษาผู้ป่วย รวมทั้งป้องกันและควบคุมสถานการณ์การแพร่ระบาดของโรค กทม.จะเพิ่มเตียงสำหรับรองรับผู้ป่วยที่ไม่แสดงอาการหรือแสดงอาการเล็กน้อย (สีเขียว) โดยการจัดตั้งโรงพยาบาลโรงแรม (Hospitel) เพิ่มเติมโดยร่วมกับโรงพยาบาลเอกชนในการสังเกตอาการและดูแลรักษาผู้ป่วย ประกอบด้วย
-โรงแรม Two Three Hotel ร่วมกับรพ.เกษมราษฎร์ รองรับได้ 250 เตียง เปิดให้บริการวันที่ 27 มิ.ย.64
-โรงแรม ณ เดอะ กรีน โฮเทล ร่วมกับ รพ.เกษมราษฎร์ รองรับได้ 1,000 เตียง เปิดให้บริการวันที่ 29 มิ.ย.64
-โรงแรม Twin Tower ร่วมกับ รพ.ธนบุรี รองรับได้ 250 เตียง เปิดให้บริการวันที่ 30 มิ.ย.64
-โรงแรมบาร์ซ่าโฮเทล ร่วมกับ รพ.ปิยะเวท รองรับได้ 300 เตียง เปิดให้บริการวันที่ 1 ก.ค.64
-โรงแรม SD Avenue Hotel ร่วมกับ รพ.เกษมราษฎร์ รองรับได้ 900 เตียง เปิดให้บริการวันที่ 1 ก.ค.64
-โรงแรม IBIS รามคำแหง ร่วมกับ รพ.เกษมราษฎร์ รองรับได้ 500 เตียง เปิดให้บริการวันที่ 1 ก.ค.64
-โรงแรม Siam @Siam ร่วมกับ รพ.ธนบุรี รองรับได้ 300 เตียง เปิดให้บริการวันที่ 5 ก.ค.64
-โรงแรม Baiyok ร่วมกับ รพ.ธนบุรี รองรับได้ 400 เตียง เปิดให้บริการวันที่ 5 ก.ค.64
-โรงแรม Grand howard ร่วมกับ รพ.ธนบุรี รองรับได้ 380 เตียง เปิดให้บริการวันที่ 5 ก.ค.64
ศูนย์ฝึกอบรมสถาบันพัฒนาข้าราชการกรุงเทพมหานคร (หนองจอก) ร่วมกับ รพ.สหวิทยาการมะลิ รองรับได้ 144 เตียง (อยู่ระหว่างการประสาน) รวมจำนวนเตียงทั้งหมด 4,424 เตียง
โดยในวันพรุ่งนี้ (30 มิ.ย.) จะทยอยย้ายผู้ป่วยจาก รพ.สนามราชพิพัฒน์ 1 เขตทวีวัฒนา วันละ 50 คน มารับการรักษาและสังเกตอาการที่โรงแรม Twin Tower เมื่อทำการย้ายผู้ป่วยครบ จะทำการปรับพื้นที่ รพ.สนามราชพิพัฒน์ 1 ให้เป็น รพ.สำหรับรองรับผู้ป่วยที่แสดงอาการ (สีเหลือง)
สำหรับการนำส่งผู้ป่วยเข้าระบบการรักษาในโรงพยาบาล หลังจากนี้เมื่อมีเตียงรองรับผู้ป่วยเพิ่มขึ้น ศูนย์เอราวัณจะสามารถนำส่งผู้ป่วยตกค้างในพื้นที่ และนำส่งผู้ป่วยเข้ารับการรักษาได้ทั้งหมดภายในเวลาอันรวดเร็ว
ทั้งนี้ โรงพยาบาลที่รองรับผู้ป่วยโควิดที่แสดงอาการ (สีเหลือง และสีแดง) กทม. ได้เตรียมสถานที่เพื่อรองรับผู้ป่วย ดังนี้
-รพ.สนามราชพิพัฒน์ 1 รองรับผู้ป่วยสีเหลือง 150 เตียง ผู้ป่วยสีแดง 40 เตียง เปิดให้บริการวันที่ 10 ก.ค.64
-รพ.ผู้สูงอายุบางขุนเทียน รองรับผู้ป่วยสีเหลือง 140 เตียง ผู้ป่วยสีแดง 16 เตียง เปิดให้บริการวันที่ 10 ก.ค.64
-รพ.สนามกองทัพบก พื้นที่มณฑลทหารบกที่ 11 รองรับผู้ป่วยสีเหลือง 200 เตียง ผู้ป่วยสีแดง 55 เตียง เปิดให้บริการวันที่ 2 ก.ค.64
รวมจำนวนเตียงรองรับผู้ป่วยสีเหลือง 490 เตียง และเตียงรองรับผู้ป่วยสีแดง 111 เตียง